Γεγονότα Μαΐου 2013



1η Μαΐου 

Πόλεμος και επιθέσεις
Στο Τσαντ η κυβέρνηση ανακοινώνει ότι απέτρεψε απόπειρα πραξικοπήματος. Μεταξύ των συλληφθέντων είναι και ο βουλευτής της Αντιπολίτευσης, Σαλέχ Μακί. (euronews) 

Δυστυχήματα και καταστροφές
Από πλημμύρες χάνουν τη ζωή τους 16 άτομα και άλλα 3 αγνοούνται στη Σαουδική Αραβία. Στο Ομάν 2 άτομα χάνουν τη ζωή τους από τις χειρότερες βροχοπτώσεις έπειτα από 25 χρόνια. (Al Arabiya)

Πόλεμος και επιθέσεις
Τρομοκρατική επίθεση στο μαραθώνιο της Βοστόνης 2013: Η αστυνομία στη Βοστόνη συλλαμβάνει 3 ακόμα άτομα ως ύποπτα για την επίθεση στο μαραθώνιο της Βοστόνης.(NBC) 
Στο Ιράκ από πολλές εκρήξεις χάνουν τη ζωή τους τουλάχιστον 15 άτομα. (The Daily Star) 

Νόμος και έγκλημα
Ο αστέρας της σειράς Coronation Street Ουίλιαμ Ρόουτς, ο μακροβιότερος ηθοποιός σαπουνόπερας, συλλαμβάνεται στην οικία του στο Ουίλμσλοου του Τσεσάιρ. Κατηγορείται για δύο υποθέσεις βιασμού μιας 15χρονης το 1967. (BBC) (TVNZ) (The Guardian)

Διεθνείς σχέσεις
Αρκετά βρετανικά υπερπόντια εδάφη, συμπεριλαμβανομένων των Βερμούδων και των Νήσων Κέιμαν, υπογράφουν συμφωνίες για την κοινή χρήση πληροφοριών με το Ηνωμένο Βασίλειο και με άλλα μέλη της ΕΕ. (BBC)

2 Μαΐου 

Καταστροφές και δυστυχήματα
Γύρω στα 260.000 άτομα, τα μισά εκ των οποίων είναι παιδιά κάτω των 5 ετών, πέθαναν από την πείνα στη Σομαλία κατά τη διετία 2010-12, σύμφωνα με έρευνα του Οργανισμού Γεωργίας και Τροφίμων από κοινού με το Σύστημα Έγκαιρης Προειδοποίησης των ΗΠΑ. (Το Βήμα)
Περισσότεροι από 60 ανθρακωρύχοι σκοτώνονται έπειτα από την κατάρρευση ενός πρόσφατα επαναλειτουργούντος χρυσωρυχείου στο Τζεμπέλ Αμίρ, στο βόρειο Νταρφούρ. (Reuters) 

Υγεία
Γίνεται γνωστό ότι οι τελευταίοι γνωστοί ρινόκεροι στη Μοζαμβίκη έχουν πια εκλείψει εξαιτίας της λαθροθηρίας. (Telegraph)

Οικονομία
Τίθεται στην κυκλοφορία το νέο τραπεζογραμμάτιο των 5 ευρώ, με ενισχυμένα χαρακτηριστικά ασφαλείας. (enet.gr)
Η Σλοβενία δανείζεται το ποσό των 3,5 δισ. δολαρίων από τις διεθνείς αγορές για να στηρίξει τις τράπεζές της και να απομακρύνει το ενδεχόμενο ενός σχεδίου διάσωσης. (kathimerini.gr)

Πολιτική
Το Ρόουντ Άιλαντ γίνεται η 10η αμερικανική πολιτεία που νομιμοποιεί τους γάμους μεταξύ ομοφυλοφίλων. (AP διά Fox News)

Επιστήμη και τεχνολογία
Επιστήμονες του πανεπιστημίου Χάρβαρντ παρουσιάζουν το RoboBee, ένα ρομπότ με τις μικρότερες φτερούγες που κατασκευάστηκαν ποτέ από άνθρωπο και που είναι ικανό για πτήση.(LA Times)

3 Μαΐου 
Τέχνες και κουλτούρα
Το μεγαλύτερο λαστιχένιο παπάκι μπάνιου στον κόσμο μεταφέρεται στο Χονγκ Κονγκ. (ABC News)

Νόμος και έγκλημα
Σκοτώνεται από πυρά καθ' οδόν προς το δικαστήριο του Ισλαμαμπάντ ο εισαγγελέας Τσοντρί Ζουλφικάρ Αλί, ο οποίος ερευνούσε την ανάμειξη του πρώην προέδρου Περβέζ Μουσάραφ στη δολοφονία της Μπεναζίρ Μπούτο. (The Guardian)

Πολιτική
Η Google αναγνωρίζει την Παλαιστίνη ως χώρα αντί να ανακατευθύνει στα παλαιστινιακά εδάφη.
(FOX) (BBC)

Επιστήμη και τεχνολογία
Επιστήμονες ανακοινώνουν την ανακάλυψη ενός δεινοσαύρου που τρέφεται με κρέας, του Aorun zhaoi, που είναι ηλικίας 161 εκατ. ετών. Πρόκειται για τον αρχαιότερο κολουρόσαυρο που είναι γνωστός ως σήμερα. (Design & Trend)

4 Μαΐου 
Πόλεμος και επιθέσεις
Εμφύλιος πόλεμος στη Συρία
Ισραηλινές δυνάμεις πετυχαίνουν δύο αεροπορικά πλήγματα εντός τριημέρου στη Συρία εναντίον όπλων που προορίζονταν για το σιιτικό κίνημα του Λιβάνου, Χεζμπολάχ. (Έθνος) 
Στη συριακή πόλη Μπανιγιάς σκοτώνονται 77 άτομα από τις κυβερνητικές δυνάμεις. Η κυβέρνηση κάνει λόγο για "τρομοκρατικές ομάδες." (BBC)
Στη διάρκεια συγκρούσεων εξαιτίας θρησκευτικής έντασης σκοτώνονται 39 άτομα σε κηδεία στο Γουκάρι της Νιγηρίας. (Bloomberg)

Καταστροφές
Από εκτροχιασμό ενός τρένου που μετέφερε τοξικά χημικά και τη φωτιά που προκάλεσε κοντά στη βελγική πόλη του Βέτερεν, χάνουν τη ζωή τους 2 άτομα και άλλα 49 τραυματίζονται. (BBC)

Νόμος και έγκλημα
Ο αντιπρόεδρος της Βουλής των Κοινοτήτων Νάιτζελ Έβανς, συλλαμβάνεται για τον φερόμενο βιασμό δύο αντρών.
(The Guardian) (Daily Mail)

Αθλητισμός
Στις ιπποδρομίες, ο Τζόελ Ροζάριο με τον ίππο Ορμπ κερδίζει το ντέρμπι του Κεντάκι για το 2013, (USA Today)
Στην πυγμαχία, ο Φλόιντ Μεϊγουέδερ διατηρεί τον τίτλο στα ημιβαρέα βάρη του Παγκόσμιου Συμβουλίου Πυγμαχίας (WBC) επικρατώντας του Ρόμπερτ Γκουερέρο με ομόφωνη απόφαση. New York Times)
Στο ποδόσφαιρο συλλόγων, η Γιουβέντους κερδίζει το 29ο πρωτάθλημα Ιταλίας για το 2012–13. (BBC)

5 Μαΐου 
Πόλεμος και επιθέσεις
Σε βομβιστική επίθεση καμικάζι στο κέντρο του Μογκαντίσου σκοτώνονται 8 άτομα. Για την επίθεση την ευθύνη αναλαμβάνει η οργάνωση Αλ Σαμπάμπ. (Voice of America)
Σε συμπλοκή με την αστυνομία στην Ντάκα του Μπανγκλαντές σκοτώνονται 3 άτομα και περισσότερα από 200 τραυματίζονται. (The Hindu)
Βόμβα εκρήγνυται σε Καθολική εκκλησία της Αρούσα στην Τανζανία σκοτώνεται 1 άτομο και άλλα 57 τραυματίζονται. (Reuters) 
Σε επίθεση σε ναό και σε τοπική αγορά στην πόλη Τζιλάν της Νιγηρίας, σκοτώνονται 10 άτομα. (AP διά The Montana Standard) 

Καταστροφές
Ο αριθμός των νεκρών από την κατάρρευση του κτηρίου στο Σαβάρ του Μπανγκλαντές σκοτώνονται 622 άτομα. (Washington Post) 

Πολιτική και εκλογές
Στη Μαλαισία ο κυβερνών συνασπισμός Barisan Nasional διατηρεί το προβάδισμα σε έδρες στο Κοινοβούλιο, έπειτα από τις γενικές εκλογές. (FT)

Επιστήμη και τεχνολογία
Εκτοξεύεται με επιτυχία το πρώτο όπλο που παρήχθη από τρισδιάστατο εκτυπωτή στο Όστιν του Τέξας. (BBC)

6 Μαΐου 
Πόλεμος και επιθέσεις
Στη διάρκεια συγκρούσεων μεταξύ ισλαμιστών διαδηλωτών και της αστυνομίας στο Μπανγκλαντές, σκοτώνονται 13 άνθρωποι στην Ντάκα και στο προάστιο του Καντσπούρ. (AP διά Fox News)
Ακτιβιστές στη Συρία καταρρίπτουν στρατιωτικό ελικόπτερο στην κυβερνητική επαρχία Ντέιρ ες Ζορ, σκοτώνοντας όλους τους 8 στρατιώτες που επιβαίνουν σε αυτό. (AP διά Anchorage Daily News)
Βόμβα πυροδοτείται στη διάρκεια πολιτικής συγκέντρωσης στην κοιλάδα Κουράμ του Πακιστάν σκοτώνονται 15 άτομα και άλλα 50 τραυματίζονται. (Xinhua)

Νόμος και έγκλημα
Στη Γερμανία συλλαμβάνεται ο 93χρονος ύποπτος πρώην φρουρός του Άουσβιτς, Χανς Λίπσχις, κατηγορούμενος για φόνο. (BBC)
Το FBI πιστεύει ότι απέτρεψε τρομοκρατική επίθεση κατά την έφοδο σε τροχόσπιτο στο Μοντεβιδέο της Μινεσότα των ΗΠΑ. (AP διά News24)

Οικονομία
Η Wal-Mart ξεπερνά την ExxonMobil και γίνεται η μεγαλύτερη εταιρεία κατά εισόδημα σύμφωνα με την ετήσια λίστα του Fortune 500. (Economic Times)

7 Μαΐου 
Πόλεμος και επιθέσεις
Σε επίθεση στη Νιγηρία, για την οποία ύποπτη θεωρείται η οργάνωση Μπόκο Χαράμ, σκοτώνονται 55 άνθρωποι. (The Independent) 

Οικονομία
Ο βιομηχανικός δείκτης Ντάου Τζόουνς κλείνει για πρώτη φορά πάνω από τις 15.000 μονάδες, σημειώνοντας ρεκόρ. (USA Today)

Δυστυχήματα
Από έκρηξη του ηφαιστείου Μαγιόν στις Φιλιππίνες σκοτώνονται 4 ορειβάτες. (AP διά New Zealand Stuff)
Από έκρηξη βυτιοφόρου στο Εκατεπάκ δε Μορέλος του Μεξικό, σκοτώνονται τουλάχιστον 20 άτομα και άλλα 36 τραυματίζονται. (BBC), (Reuters) 
Επτά άτομα σκοτώνονται, 4 τραυματίζονται και 2 ακόμα αγνοούνται σε ναυτικό δυστύχημα στη Γένοβα με το φορτηγό πλοίο Jolly Nero. (News.com.au) 

Υγεία και περιβάλλον
Η Ινδία έχει τον υψηλότερο παγκοσμίως δείκτη βρεφικής θνησιμότητας από την πρώτη ημέρα, σύμφωνα με μια νέα έρευνα. (Times of India) 

Πολιτική και εκλογές
Με απόφαση του κυβερνήτη της πολιτείας Ντελάγουερ Τζακ Μάρκελ νομιμοποιούνται οι γάμοι μεταξύ ατόμων του ίδιου φύλου. (Delaware Online)

8 Μαΐου 
Στη Σομαλία 19 άτομα σκοτώνονται στην πρωτεύουσα Μογκαντίσου σε βομβιστικές επιθέσεις αυτοκτονίας και εχθροπραξίες ανάμεσα σε μέλη της Αλ Σαμπαάμπ και του κυβερνητικού στρατού. (Xinhua)

Καταστροφές και δυστυχήματα
Στη βόρεια Ινδία σκοτώνονται 33 άτομα στο κρατίδιο Χιματσάλ Πραντές όταν υπερφορτωμένο λεωφορείο κάνει βουτιά σε ποταμό.
(BBC), (Xinhua)

Διεθνείς σχέσεις
 Ο Παγκόσμιος Οργανισμός Εμπορίου προτείνει το Ρομπέρτο Αζεβέδο από τη Βραζιλία για τη θέση του γενικού διευθυντή του οργανισμού, σε ισχύ από την 1η Σεπτεμβρίου 2013. (The Guardian)

Νόμος και έγκλημα
Ιταλικό εφετείο εγκρίνει την καταδίκη του πρώην πρωθυπουργού Σίλβιο Μπερλουσκόνι για φορολογικές απάτες και τον καταδικάζει σε φυλάκιση 4 ετών. (Macleans Canada)

Αθλητισμός
Την απόσυρσή του μετά το τέλος της περιόδου 2012-13 ανακοινώνει ο Σερ Άλεξ Φέργκιουσον έπειτα από 26 χρόνια και με 38 τίτλους ως προπονητής της Μάντσεστερ Γιουνάιτεντ. (BBC)

9 Μαΐου 
Δύο ημέρες πριν τη διεξαγωγή των γενικών εκλογών, απάγεται ο Αλί Χαϊντερ Γκιλάνι, γιος του πρώην πρωθυπουργού Γιουσάφ Ρεζά Γκιλάνι, στη διάρκεια εκλογικής συγκέντρωσης στην πόλη Μουλτάν. (BBC)

Αθλητισμός
Ο σημερινός προπονητής της Έβερτον Ντέιβιντ Μόγιες επιβεβαιώνεται ως ο διάδοχος του Άλεξ Φέργκιουσον.
(BBC)

10 Μαΐου 

Καταστροφές
Ανευρίσκεται ζωντανή η επιζήσασα από την κατάρρευση εργοστασίου στο Μπανγκλαντές, Ρεσμά Μπεγκούμ, 17 ημέρες μετά την τραγωδία.
(AP via Miami Herald)

Νόμος και έγκλημα
Δικαστήριο στη Γουατεμάλα καταδικάζει σε φυλάκιση 80 ετών τον πρώην στρατιωτικό ηγέτη Εφρέν Ρίος Μοντ για γενοκτονία και εγκλήματα κατά της ανθρωπότητας. (BBC)

11 Μαΐου 
Επιθέσεις
Σε δύο βομβιστικές επιθέσεις σε οχήματα σκοτώνονται 43 άτομα και περισσότερα από 100 τραυματίζονται στο Ρεϊχανλί της Τουρκίας, κοντά στα σύνορα με τη Συρία. (Russia Today)

Νόμος και έγκλημα
Αρχίζει στο Κάιρο η επαναληπτική δίκη του πρώην προέδρου της Αιγύπτου Χόσνι Μουμπάρακ για την φερόμενη εμπλοκή του στους θανάτους διαδηλωτών κατά την επανάσταση του 2011. (Al Jazeera)

Πολιτική και εκλογές
Στις κάλπες προσέρχονται οι ψηφοφόροι στο Πακιστάν για τις γενικές εκλογές με την υψηλή συμμετοχή να σημειώνει ρεκόρ, παρότι σκοτώθηκαν 24 άνθρωποι. (News Limited) 

Αθλητισμός
Στην Ισπανία η Μπαρτσελόνα κερδίζει τον 4ο της τίτλο του ισπανικού πρωταθλήματος ποδοσφαίρου σε 5 χρόνια. (BBC Sport)

12 Μαΐου 

Καταστροφές και δυστυχήματα
Πολλά άτομα αγνοούνται ακόμα από την κατάρρευση κτηρίου στη Σαβάρ του Μπανγκλαντές, με 1.126 νεκρούς μέχρι στιγμής. Το δυστύχημα κατατάσσεται πλέον ως το τρίτο χειρότερο στα εργατικά δυστυχήματα στην ιστορία. (Xinhua)

Πολιτική και εκλογές
Κανένα κόμμα δεν καταφέρνει να λάβει την απόλυτη πλειοψηφία στην Εθνοσυνέλευση σύμφωνα με τα μέχρι στιγμής αποτελέσματα των βουλευτικών εκλογών του Πακιστάν. Ως νικητής διαφαίνεται ο πρώην πρωθυπουργός Ναγουάζ Σαρίφ.(Al Jazeera)
Στις βουλευτικές εκλογές που διεξάγονται στη Βουλγαρία το κόμμα GERB του Μπόικο Μπόρισοφ κερδίζει το 30%- 32% των ψήφων, ακολουθούμενο από το Βουλγαρικό Σοσιαλιστικό Κόμμα του Σεργκέι Στάνισεφ (BSP) με 26- 28 %. Κανένα κόμμα δεν καταφέρνει να συγκεντρώσει την πλειοψηφία στη Βουλή, με τους αναλυτές να προβλέπουν πολιτική κρίση. (BBC) (Al Jazeera)

Θρησκεία
Ο Πάπας Φραγκίσκος αγιοποιεί τον αριθμό ρεκόρ των 800 και πλέον Ρωμαιοκαθολικών αγίων, ανάμεσα στους οποίους και οι 813 Μάρτυρες του Οτράντο, οι οποίοι αποκεφαλίστηκαν από Οθωμανούς στρατιώτες για την άρνησή τους να εξισλαμιστούν. (Atlantic Wire) , (Cleveland Leader) 

Αθλητισμός
Ποδόσφαιρο συλλόγων:
Η Παρί Σεν Ζερμέν κατακτά το γαλλικό πρωτάθλημα ποδοσφαίρου πρώτης κατηγορίας για πρώτη φορά από το 1994. (BBC)
Η Μάντσεστερ Γιουνάιτεντ νικά 2-1 στην έδρα της τη Σουάνσι Σίτι και κατακτά το 20ό της πρωτάθλημα Αγγλίας, στον τελευταίο αγώνα του προπονητή Άλεξ Φέργκιουσον στο Ολντ Τράφορντ. (Al Jazeera)

13 Μαΐου 
Τέχνες και κουλτούρα
Η βετεράνα Αμερικανίδα τηλεπαρουσιάστρια Μπάρμπαρα Γουόλτερς ανακοινώνει την αποχώρησή της για το 2014. (ABC News America)

Τραγωδίες
Ολοκληρώνεται οι έρευνες για την ανεύρεση των θυμάτων από την κατάρρευση του κτηρίου στο Σαβάρ του Μπανγκλαντές, με τον τελικό απολογισμό των νεκρών να ανέρχεται στα 1.127 άτομα. (CTV News)

Πολιτική
Η Μινεσότα γίνεται η 12η πολιτεία των ΗΠΑ στην οποία νομιμοποιούνται οι γάμοι μεταξύ ομοφυλοφίλων. (enet.gr)
Στις κάλπες προσέρχονται οι ψηφοφόροι στις Φιλιππίνες για την ανάδειξη των μελών της Βουλής των Αντιπροσώπων και της Γερουσίας υπό αυστηρά μέτρα ασφαλείας. (ABS CBN)

14 Μαΐου 
Πόλεμος
Σκοτώνονται από τους Ταλιμπάν 4 Αμερικανοί στρατιώτες στην επαρχία Κανταχάρ του Αφγανιστάν. (BBC)

Εκπαίδευση
Οι Έλληνες δημόσιοι υπάλληλοι της ΑΔΕΔΥ πραγματοποιούν 24ωρη απεργία έπειτα από την επιστράτευση των καθηγητών που αποφάσισε η κυβέρνηση λόγω της απεργίας τους εν μέσω πανελληνίων εξετάσεων. (AP διά ABC)
Η ΟΛΜΕ δεν συμμετέχει στην απεργία, κάνοντας λόγο για "κοροϊδία από την πλευρά της ΑΔΕΔΥ", καθώς απορρίφθηκε από την ΑΔΕΔΥ το αίτημα για 24ωρη απεργία την Παρασκευή, πρώτη ημέρα των εξετάσεων. (in.gr)

Καταστροφές
Πολλά πλεούμενα που μεταφέρουν περισσότερους από 100 Μουσουλμάνους Ροχίνγκια, απομακρύνοντάς τους από την περιοχή όπου ενσκήπτει κυκλώνας ανατρέπονται στις ακτές της Μιανμάρ. Μόνο 42 άτομα καταφέρνουν να σωθούν.(Wall Street Journal)

Πολιτική και εκλογές
Ο πρώην πρόεδρος των Φιλιππίνων Τζόζεφ Εστράδα ανακηρύσσεται νικητής των δημοτικών εκλογών στη Μανίλα. (AP διά Brooklyn News 12)
Η Βραζιλία γίνεται η 15η χώρα στον κόσμο που νομιμοποιεί τους γάμους μεταξύ ομοφυλοφίλων.(Huffington Post)

15 Μαΐου 
Πόλεμος και επιθέσεις
Σε επίθεση ανταρτών εναντίον θέσεων του στρατού στην πόλη Μπένι της Λαϊκής Δημοκρατίας του Κονγκό, σκοτώνονται τουλάχιστον 31 άνθρωποι, συμπεριλαμβανομένων και 23 Μάι Μάι και 3 στρατιωτών του FARDC. (Reuters) 

Οικονομία
Σε ανακοίνωση της Eurostat αναφέρεται ότι οι 17 χώρες που ανήκουν στην Ευρωζώνη κατέγραψαν ύφεση για έκτο συνεχές τετράμηνο. (New York Times)

Καταστροφές
Οι αρχές στη Μιανμάρ και στο Μπανγκλαντές ετοιμάζονται για την άφιξη του κυκλώνα Μάχασεν, εξαιτίας του οποίου έχουν ήδη σκοτωθεί 7 άτομα και έχουν εγκαταλείψει την εστία τους γύρω στα 4.000 στη Σρι Λάνκα. (Reuters Canada)

Διεθνείς σχέσεις
Με ψήφισμά της, η Γενική Συνέλευση των Ηνωμένων Εθνών καταδικάζει τη συριακή κυβέρνηση για παραβιάσεις των ανθρωπίνων δικαιωμάτων. (AlJazeera)

Επιστήμη και τεχνολογία
Σύμφωνα με έρευνα που δημοσιεύεται στο περιοδικό Nature, περιγράφεται από ερευνητές του πανεπιστημίου του Όρεγκον η πρώτη δημιουργία ανθρώπινων βλαστοκυττάρων εμβρύου με τη μέθοδο της κλωνοποίησης. (Nature)

Αθλητισμός
Η ομάδα της Τσέλσι κατακτά το Europa League επικρατώντας της Μπενφίκα με 2–1. (BBC)

16 Μαΐου 
Πόλεμος και επιθέσεις
Πολλοί άνθρωποι σκοτώνονται σε βομβιστικές επιθέσεις αυτοκτονίας στο Αφγανιστάν, εκ των οποίων τουλάχιστον 15 σκοτώνονται στην Καμπούλ με 40 ακόμα τραυματίες. (Xinhua) (NBC)

Οικονομία
Ο Μπιλ Γκέιτς γίνεται ξανά (για πρώτη φορά από το 2007) το πλουσιότερο πρόσωπο στον κόσμο, με περιουσία γύρω στα 72,7 δισ. δολάρια. (abcnews)

Καταστροφές και δυστυχήματα
Από κατάρρευση εργοστασίου υποδημάτων στην Καμπότζη σκοτώνονται 3 άτομα. (Reuters) 
Από τη συντριβή αεροσκάφους κατά την προσπάθεια αναγκαστικής προσγείωσης σε ορεινό διάδρομο προσγείωσης στο βόρειο Νεπάλ, σκοτώνονται όλοι οι 21 επιβαίνοντες σε αυτό. (The Washington Post) 

Διεθνείς σχέσεις
Οι ΗΠΑ ανακοινώνουν την επιβολή νέων κυρώσεων εναντίον της συριακής κυβέρνησης. (Los Angeles Times)

Επιστήμη και τεχνολογία
Το αρχαιότερο νερό που έχει βρεθεί ποτέ και ανάγεται σε 2,6 δισ. χρόνια πριν, ανακαλύπτεται σε ορυχείο του Καναδά.
(Fox News)

Αθλητισμός
Ο μέσος ποδοσφαιριστής Ντέιβιντ Μπέκαμ ανακοινώνει την απόσυρσή του σε ισχύ από το τέλος της αγωνιστικής περιόδου, λίγο μετά την κατάκτηση του πρωταθλήματος Γαλλίας με την τελευταία του ομάδα, την Παρί Σεν Ζερμέν. (CNN)

17 Μαΐου 
Πόλεμος και επιθέσεις
Σε αρκετές βομβιστικές επιθέσεις σε σουνιτικές περιοχές του Ιράκ σκοτώνονται τουλάχιστον 76 άνθρωποι. (Times of India)
Από έκρηξη δύο βομβών κοντά σε δύο τεμένη στην επαρχία Μαλακάντ του Πακιστάν, σκοτώνονται 15 άτομα και τουλάχιστον 100 ακόμα τραυματίζονται. (Dawn)

Νόμος και έγκλημα
Δεκάδες άτομα τραυματίζονται στη διάρκεια πορείας κατά της ομοφοβίας στην Τιφλίδα έπειτα από επίθεση ατόμων που τάσσονται εναντίον των ομοφυλοφίλων. (Institute for War and Peace Reporting) 
Στην πρωτοφανή για τα ελληνικά δικαστικά χρονικά ποινή της φυλάκισης 220 χρόνων κατά συγχώνευση (αρχική ποινή 401 χρόνια) καταδικάζεται από δικαστήριο του Πειραιά ο γυμναστής Νίκος Σειραγάκης, κατηγορούμενος ότι ασελγούσε ή επεχείρησε να ασελγήσει στο Ρέθυμνο σε βάρος 53 ανηλίκων, εκμεταλλευόμενος την ιδιότητά του, και βιντεοσκοπούσε τις πράξεις του. (kathimerini.gr)

Επιστήμη και τεχνολογία
Καταγράφεται από τη NASA η λαμπρότερη σεληνιακή σύγκρουση μετεωρίτη που έχει παρατηρηθεί ποτέ ως τώρα. (National Geographic)

18 Μαΐου 
Πόλεμος και επιθέσεις
Ένοπλοι εισβάλλουν στην οικία ενός αξιωματικού της αστυνομίας σε προάστια της Βαγδάτης, σκοτώνοντας τον ίδιο και την οικογένειά του. (Voice of America)

Τέχνες και πολιτισμός
Η Δανία κατακτά για 3η φορά στην ιστορία του διαγωνισμού τον 58o Διαγωνισμό Τραγουδιού της Eurovision, με την Εμελί ντε Φόρεστ και το τραγούδι Only Teardrops. (in.gr)

Επιστήμη και τεχνολογία
Η Βόρεια Κορέα εξαπολύει τρεις πυραύλους μικρού βεληνεκούς στα ανοικτά της ανατολικής της ακτής και μέσα στη Θάλασσα της Ιαπωνίας- τους δύο το πρωί και έναν το απόγευμα. (NBC)

Αθλητισμός
Η Ράχα Μουχάρακ γίνεται η πρώτη γυναίκα από τη Σαουδική Αραβία που καταφέρνει να ανεβεί στην κορυφή του Έβερεστ. (kathimerini,gr)

19 Μαΐου 
Τέχνες και πολιτισμός
Η Τέιλορ Σουίφτ κερδίζει 8 βραβεία, ανάμεσα στα οποία και εκείνα του κορυφαίου άλμπουμ και του κορυφαίου καλλιτέχνη, στην απονομή των μουσικών βραβείων του Billboard. (The Guardian)

Καταστροφές και δυστυχήματα
Τουλάχιστον 1 άτομο σκοτώνεται και δεκάδες ακόμα τραυματίζονται όταν καταιγίδες πλήττουν τις αμερικανικές πολιτείες της Οκλαχόμα, του Κάνσας, της Αϊόβα και του Ιλινόις. (BBC), (CNN)

Αθλητισμός
Η ομάδα χόκεϊ επί πάγου της Σουηδίας νικά την Ελβετία 5-1 και κατακτά το παγκόσμιο πρωτάθλημα χόκεϊ επί πάγου.
(USA Today)
Η Σαμίνα Μπέιγκ γίνεται η πρώτη γυναίκα από το Πακιστάν που ανεβαίνει στην κορυφή του Έβερεστ. (Jagran Josh)

20 Μαΐου 
Πόλεμος και επιθέσεις
Συνεχίζεται το κύμα επιθέσεων στο Ιράκ, με απολογισμό 133 νεκρούς και 283 τραυματίες. Γύρω στα 400 άτομα σκοτώθηκαν μόνο σε 6 ημέρες, καθώς οι ηγέτες των φυλών προειδοποιούν για επικείμενο εμφύλιο πόλεμο.(BBC) (Antiwar.com via AP)
Σε διπλή βομβιστική επίθεση στη Μαχατσκάλα, πρωτεύουσα της ρωσικής δημοκρατίας του Νταγκεστάν, σκοτώνονται 4 και τραυματίζονται άλλοι 50. Μερικές ώρες αργότερα ανακοινώνεται από τις αρχές ότι αποτράπηκε τρομοκρατική επίθεση στη Μόσχα. (Reuters)

Καταστροφές και δυστυχήματα
Σίφωνας ενσκήπτει νότια της Οκλαχόμα Σίτι, με απολογισμό αρκετά θύματα. (MSN) (NPR)(NBC News), (ABC News)
Σε δυστύχημα με αερόστατο στην Καππαδοκία της Τουρκίας σκοτώνονται 2 τουρίστες και άλλοι 20 τραυματίζονται. (BBC)

Διεθνείς σχέσεις
Ο πρόεδρος της Μιανμάρ Θέιν Σέιν επισκέπτεται το Λευκό Οίκο ως μέρος της επίσκεψής του στις ΗΠΑ, της πρώτης από Βιρμανό αρχηγό κράτους εδώ και 47 χρόνια. (Reuters) 

Νόμος και έγκλημα
Στη Γουατεμάλα το συνταγματικό δικαστήριο ανατρέπει την καταδίκη του πρώην δικτάτορα Εφρέν Ρίος Μοντ για γενοκτονία εξαιτίας διαμάχης για τη δικαιοδοσία. (The Guardian)

21 Μαΐου 
Τέχνες και πολιτισμός
Ο μυθιστοριογράφος Γκέρμπραντ Μπάκερ κερδίζει το Ανεξάρτητο Βραβείο Διεθνούς Μυθοπλασίας για μετάφραση. (The Guardian)

Καταστροφές και δυστυχήματα
Ο αριθμός των νεκρών από το σιφώνα στο Μουρ που έπληξε την πολιτεία της Οκλαχόμα αναθεωρείται σε 24, ενώ οι τραυματίες ξεπέρασαν τους 100 και αρκετά άτομα αγνοούνται. (Reuters) 
 
Πολιτική
Η Βουλή των Κοινοτήτων αποφασίζει με 366 ψήφους υπέρ έναντι 161 κατά να εγκρίνει το νομοσχέδιο που επιτρέπει τους γάμους μεταξύ ομοφυλοφίλων στην Αγγλία και στην Ουαλία. (BBC)

Επιστήμη και τεχνολογία
Η Microsoft ανακοινώνει την κονσόλα όγδοης γενιάς, την Xbox One. (IGN)

22 Μαΐου 
Διεθνείς σχέσεις
Ο εκλεγμένος πρωθυπουργός της Ισλανδίας, Σίγμουντορ Νταβίντ Γκουνλάουγκσον διακηρύσσει ότι η απόφαση που ελήφθη τον περασμένο Ιανουάριο για πάγωμα των ενταξιακών συνομιλιών με την ΕΕ παρατείνεται επ' αόριστο. (Bloomberg)

Νόμος και έγκλημα
Στο Ορλάντο, Φλόριντα, ο Ιμπραγκίμ Τοντάσεφ, ένας ύποπτος για διασυνδέσεις με τους υπόπτους για την τρομοκρατική επίθεση στο μαραθώνιο της Βοστόνης, σκοτώνεται από τα πυρά πράκτορα, όταν επιτίθεται στον τελευταίο κατά την ανάκρισή του από το FBI. (NBC) 
Στο Λονδίνο, δολοφονείται από δύο άντρες με ματσέτες και με μπαλτά στο δρόμο στο Γούλγουιτς ένας στρατιωτικός. Οι δυο δράστες συλλαμβάνονται από την αστυνομία. (Metro) (BBC)

23 Μαΐου 
Πόλεμος και επιθέσεις
Δυο βομβιστές αυτοκτονίας επιτίθενται στις πόλεις Αγκαντέζ και Αρλίτ στα βόρεια του Νίγηρα, με αποτέλεσμα να σκοτωθούν 21 άνθρωποι και άλλοι 10 να σκοτωθούν σε συμπλοκή μεταξύ στρατιωτών και ισλαμιστών μαχητών. (Euronews) 

Τέχνες και κουλτούρα
Το σώμα προσκόπων της Αμερικής αποφασίζουν να επιτρέψουν στους ανοικτά ομοφυλόφιλους να γίνονται μέλη. (Time)

24 Μαΐου 
Πολιτική και εκλογές
Ο Ραφαέλ Κορέα ορκίζεται πρόεδρος του Ισημερινού για τρίτη συνεχή θητεία, κάτι που δεν έχει προηγούμενο στην ιστορία της χώρας. (BBC)
Ο πρόεδρος της Ουγκάντα Γιουέρι Μουσέβενι απολύει τον Αρόντα Νιακάιριμα από τη θέση του αρχηγού του στρατού, διορίζοντάς τον ως υπουργό Εσωτερικών. (Reuters) 

Αθλητισμός
Το Γιβραλτάρ γίνεται πλήρες μέλος της UEFA κατά το 28ο συνέδριο της ποδοσφαιρικής ένωσης. (Panorama)
Ο νικητής του Γύρου της Ιταλίας του 2007, Ντανίλο ντι Λούκα βρίσκεται θετικός στην ουσία ερυθροποιητίνη (EPO). (Cycling Weekly)

25 Μαΐου 
Πόλεμος και επιθέσεις 
Η οργάνωση Αλ Κάιντα της Βόρειας Αφρικής αναλαμβάνει την ευθύνη για τις δύο επιθέσεις αυτοκτονίας στο Νίγηρα, που έγιναν στις 23 Μαΐου, με απολογισμό 30 νεκρούς. (New York Times)

Διεθνείς σχέσεις
Η Αφρικανική Ένωση γιορτάζει τα 50ά της γενέθλια. (News 24) 

Νόμος και έγκλημα
Μαχαιρώνεται στο λαιμό στο Παρίσι ένας Γάλλος στρατιώτης της αντιτρομοκρατικής ομάδας, σε μία επίθεση πανομοιότυπη με την πρόσφατη δολοφονική επίθεση εναντίον ενός Βρετανού στρατιώτη στο Γούλγουιτς. (Sky News), (Daily Mail)

Θρησκεία
Χιλιάδες άτομα παρακολουθούν την αγιοποίηση του Ρωμαιοκαθολικού ιερέα Πίνο Πουλίζι, ο οποίος δολοφονήθηκε από τη Μαφία της Σικελίας, επειδή είχε καταδικάσει το έγκλημα. (BBC), (Herald Sun)

Αθλητισμός
Η Μπάγερν Μονάχου νικά την Μπορούσια Ντόρτμουντ με 2-1 στον τελικό του Τσάμπιονς Λιγκ και κατακτά το τρόπαιο. (The Guardian)

26 Μαΐου 
Πόλεμος και επιθέσεις
Τουλάχιστον 28 άτομα σκοτώνονται σε επίθεση υπόπτων Μαοϊστών ανταρτών σε αυτοκινητοπομπή που μετέφερε Ινδούς πολιτικούς στο Τσατισγκάρ της Ινδίας.(NDTV) The Times of India 2
Ανάμεσα στα θύματα είναι και οι πολιτικοί του Κόμματος του Κογκρέσου, Μαχέντρα Κάρμα και Νταντ Κουμάρ Πατέλ. (Financial Times)

Τέχνες και πολιτισμός
Στη γαλλική ταινία Η Ζωή της Αντέλ του αλγερινής καταγωγής Γάλλου σκηνοθέτη Αμπντελατίφ Κεσίς απονέμεται ο Χρυσός Φοίνικας στο 66ο Φεστιβάλ των Καννών. (BBC)

Αθλητισμός
Ο Ιταλός Βιντσέντσο Νίμπαλι κατακτά τον Γύρο της Ιταλίας για το 2013.(BBC)
Στη Φόρμουλα Ένα, ο Γερμανός Νίκο Ρόσμπεργκ κατακτά το γκραν πρι του Μονακό για το 2013. (BBC)
Στο Twenty20 του κρίκετ οι Mumbai Indians νικούν τους Chennai Super Kings στον τελικό και κερδίζουν τον πρώτο τίτλο της Πρέμιερ Λιγκ Ινδίας. (The Indian Express)
Στους αγώνες αυτοκινήτων IndyCar, ο Βραζιλιάνος Τόνι Κανάαν κερδίζει το Ράλι Ιντιανάπολις 500. (New York Times)

27 Μαΐου 
Διεθνείς σχέσεις
Οι ηγέτες των χωρών της Αφρικανικής Ένωσης συμφωνούν στη σύσταση μια παναφρικανικής δύναμης ταχείας επέμβασης, με στόχο να επεμβαίνει σε έκτακτες καταστάσεις. (Ναυτεμπορική)

Πόλεμος και επιθέσεις
Τουλάχιστον 75 άτομα σκοτώνονται και περισσότερα από 200 τραυματίζονται από το κύμα βομβιστικών επιθέσεων σε σιιτικές γειτονιές της Βαγδάτης, καθώς συνεχίζεται η βία ανάμεσα σε σέκτες στο Ιράκ. (Reuters διά News24)

Τέχνες και κουλτούρα
Η Ρουμανία παρουσιάζει την μεγαλύτερη σημαία στον κόσμο που φτιάχτηκε ποτέ, σύμφωνα με το βιβλίο Γκίνες. (Herald Sun) (Guardian)
Στον Ισραηλινό συγγραφέα Άμος Οζ απονέμεται το φετινό βραβείο Φραντς Κάφκα. (kathimerini.gr)

Πολιτική και εκλογές
Ο βασιλιάς Αμπντάλα της Σαουδικής Αραβίας αναβαθμίζει την Εθνοφρουρά σε υπουργική θέση και διορίζει ως πρώτο υπουργό το γιο του, Μουτάιμπ μπιν Αμπντάλα. (The Nation)

28 Μαΐου 
Πόλεμος και επιθέσεις
Εμφύλιος πόλεμος στη Συρία:
Ο Αμερικανός γερουσιαστής Τζον Μακέιν μεταβαίνει στη Συρία για συνάντηση με τους αντάρτες και για να συζητήσει το ενδεχόμενο να αναμειχθεί η Ουάσινγκτον στον εμφύλιο πόλεμο της χώρας.(Reuters) 
Στη Συρία, σύμφωνα με την εφημερίδα Λε Μοντ χρησιμοποιούνται ευρέως χημικά όπλα από το καθεστώς του Μπασάρ αλ Άσαντ. (Le Monde)

Τέχνες και κουλτούρα
Το μεγαλύτερο μουσικό φεστιβάλ της Σουηδίας, το Φεστιβάλ Ειρήνης και Αγάπης, που γίνεται στο Μπορλάνγκε, κάνει αίτηση για χρεοκοπία. (Göteborgs-Posten)

Καταστροφές
Από ανατροπή πλεούμενου με 100 επιβάτες στον ποταμό Ραγιάνγκ στο κρατίδιο Σαράουακ της Μαλαισίας, παγιδεύονται αρκετοί επιβάτες. (AFP διά NDTV)

29 Μαΐου 
Πολιτική και εκλογές
Ο πρώτος γάμος μεταξύ ομοφυλοφίλων ανάμεσα στον Μπρουνό Μπουαλό και στο Βενσάν Οτέν τελείται στο Παρίσι. (Έθνος)
Ο Πλάμεν Ορεσάρσκι, προτεινόμενος από το Σοσιαλιστικό Κόμμα εκλέγεται νέος πρωθυπουργός της Βουλγαρίας λαμβάνοντας ψήφο εμπιστοσύνης από το Κοινοβούλιο. (protothema.gr)

Πόλεμος
Το κίνημα των Ταλιμπάν επιβεβαιώνει ότι σκοτώθηκε ο δεύτερος στην ιεραρχία του κινήματος στο Πακιστάν, Ουάλι ουρ-Ρεχμάν, από πυρά μη επανδρωμένου αμερικανικού αεροσκάφους. (kathimerini.gr)

Οικονομία
Η κινεζική εταιρεία επεξεργασίας κρέατος Shuanghui αγοράζει την αντίστοιχη μεγαλύτερη στον κόσμο εταιρεία στο είδος της αντί 4,72 δισ. δολαρίων ΗΠΑ. (AP διά USA Today)

Δυστυχήματα
Τουλάχιστον 13 άτομα σκοτώνονται και τουλάχιστον 20 άλλα τραυματίζονται έπειτα από μετωπική σύγκρουση ανάμεσα σε λεωφορείο και σε βυτιοφόρο κοντά στην ινδική πόλη Νταχάνου στο κρατίδιο Μαχαράστρα. (IBN)

30 Μαΐου 
Πόλεμος και επιθέσεις
Σε συγκρούσεις μεταξύ των φυλών Μπένι Χάλμπα και Γκεμίρ στο Νταρφούρ τoυ Σουδάν, σκοτώνονται 64 άνθρωποι και δεκάδες άλλοι τραυματίζονται. (enet.gr)

Διεθνείς σχέσεις
Οι ΗΠΑ αίρουν ορισμένες από τις κυρώσεις κατά του Ιράν, με σκοπό να διευκολύνει την πρόσβαση σε ιστοσελίδες κοινωνικής δικτύωσης. (Σκάι) 

Πολιτική και εκλογές
Αρχίζει η προεκλογική εκστρατεία στη Γουινέα για τις βουλευτικές εκλογές, οι οποίες θα διεξαχθούν στις 30 Ιουνίου. (Reuters) 
Στη Νιγηρία εγκρίνεται νόμος που απαγορεύει το γάμο μεταξύ ατόμων του ίδιου φύλου. (AP διά News12)

Αθλητισμός και ψυχαγωγία
Ο Άρβιντ Μαχανκάλι κερδίσει τον 86ο διαγωνισμό ορθογραφίας Spelling Bee (Scripps National Spelling Bee). (USA TODAY)

31 Μαΐου 
Πόλεμος και επιθέσεις
Τούρκοι διαδηλωτές απομακρύνονται με βίαια επέμβαση της αστυνομίας από το πάρκο Γκεζί στην πλατεία Ταξίμ της Κωνσταντινούπολης έπειτα από αντικυβερνητικές ταραχές πολλών ημερών. (Reuters) 

Δυστυχήματα και καταστροφές
Από σύγκρουση δύο μικρών αεροσκαφών κοντά στο Φοίνιξ της Αριζόνα των ΗΠΑ, σκοτώνονται 4 άτομα.(USA Today)
Εκκενώνεται το διεθνές αεροδρόμιο Γουίλ Ρότζερς στην Οκλαχόμα Σίτι, εξαιτίας της απειλής μιας ακόμα καταιγίδας, ενώ 5 άτομα χάνουν τη ζωή τους από το πέρασμα 3 καταιγίδων και αρκετά ακόμα αγνοούνται. (CNN), (USA Today)

Διεθνείς σχέσεις
Ο Αμερικανός πρόεδρος Μπαράκ Ομπάμα αίρει τον εμπορικό αποκλεισμό στον τομέα των επικοινωνιών και του λογισμικού προς τους μη κυβερνητικούς Ιρανούς.(Bloomberg)

Πολιτική και εκλογές
Με απόφαση του Συνταγματικού Δικαστηρίου της Ζιμπάμπουε θα πρέπει να διεξαχθούν εκλογές το αργότερο ως τις 31 Ιουλίου.
(RTT News)

Επιστήμη και τεχνολογία
Ο αστεροειδής 1998 QE2 και ο δορυφόρος του περνούν σε απόσταση 3,6 εκατ. μιλίων (5,8 εκατ. χλμ.) από τη Γη. (BBC)

 05